SKRIFTLIG FORESPØRGSEL E-3621/00

af Stavros Xarchakos (PPE-DE) til Rådet

(22. november 2000)

Om: Tyrkisk krænkelse af Cyperns luftterritorium

Den 22. oktober 2000 trængte to tyrkiske fly af typen F4 ind på Cyperns luftterritorium og gennemførte en flyvning parallelt med øens vestkyst i nærheden af øen Pahos. Det skal bemærkes, at denne taktik er en del af en permanent politik fra den tyrkiske besættelseshær, og at denne handling er en fortsættelse af en begivenhed for nylig, besættelse af en neutral zone i Strovilia-ormådet, en begivenhed, som for Den Europæiske Unions vedkommende kun har givet anledning til misbilligelser over for angriberen. Med hensyn til krænkelse af det cypriotiske luftterritorium har Cyperns besættelsesmagts repræsentant, R. Denktash, ligeledes taget stilling, idet han inden mødet med De Forenede Nationers repræsentant, Alvaro de Soto den 22. oktober til journalister udtalte, at opsporing af tyrkiske fly af Cyperns luftforsvarssystem var en krigshandling.

Kan Rådet oplyse, hvorledes det bedømmer det tyrkiske styres handlinger over for Cypern, et land med hvilke den Europæiske Union har ført drøftelser med henblik på tiltrædelse, samt hvorledes den vurderer udtalelser fra den tyrkisk-cypriotiske repræsentant, R. Denktash, som retter provokationer mod et lands lovlige myndigheder, hvor 37 % af området i 26 år har været genstand for barbarisk besættelse, hvis formål er at integrere den besatte del af øen i Tyrkiet og fjerne ethvert spor af europæiske kulturarv i området?

Samlet svar på skriftlige forespørgsler E-3621/00 og E-3767/00 og E-3768/00

(14. maj 2001)

EU støtter uforbeholdent de bestræbelser, der udfoldes af FN's generalsekretær for at nå frem til en løsning, idet det anser De Forenede Nationer for at være referencerammen for en samlet, retfærdig og varig løsning af dette spørgsmål. Rådets holdning vedrørende FN's generalsekretærs bestræbelser med henblik på at nå frem til en løsning på konflikten er i den seneste tid blevet bekræftet af Det Europæiske Råd og Rådet.

Det Europæiske Råd i Nice, der fandt sted den 7. til 9. december 2000, så positivt på og støttede kraftigt FN's generalsekretærs bestræbelser på at opnå en samlet løsning på Cypern-problemet under overholdelse af FN's Sikkerhedsråds resolutioner og på at nå frem til en positiv afslutning af den proces, der blev indledt i december 1999. Det appellerede til samtlige berørte parter om at bidrage til disse bestræbelser.

Den 4. december 2000 nåede Rådet til politisk enighed om at medtage følgende henvisning til Cypern-spørgsmålet i de kortsigtede prioriteter (2001) i tiltrædelsespartnerskabet for Tyrkiet under overskriften Forstærket politisk dialog og politiske kriterier: kraftig støtte i overensstemmelse med konklusionerne fra Helsingfors og i sammenhæng med den politiske dialog til FN's generalsekretærs bestræbelser på at bringe processen til en vellykket afslutning og finde en samlet løsning på Cypern-problemet, som nævnt i punkt 9a) i konklusionerne fra Helsingfors.

De indirekte forhandlinger, der efter planen skulle indledes i slutningen af januar 2001, har ikke kunnet komme i gang på grund af den tyrkisk-cypriotiske parts manglende deltagelse. Rådet håber stadig, at denne forhandlingsrunde vil kunne finde sted som planlagt og føre til et positivt resultat.

Spørgsmålet om krænkelse af Cyperns luftterritorium er ikke blevet bragt op i Rådet. Rådet erindrer om, at FN's sikkerhedsråd i sin resolution 367 af 12. marts 1975 opfordrede til, at Republikken Cyperns territoriale integritet respekteres.